ગુરુવારના રોજ સવારના ૧૦:૦૦ કલાકે મુખ્યમંત્રી વિજયભાઇ રૂપાણીના વર્દ્ હસ્તે ફૂડ રીસર્ચ લેબોરેટરીનું ઉદઘાટન કરવામાં આવેલ છે. આ પ્રસંગે શિક્ષણ મંત્રી ભુપેન્દ્રસિંહ ચુડાસમા, અન્ન અને નાગરિકા પુરવઠા નિગમના મંત્રી જયેશભાઇ રાદડિયા,ગૃહ રાજ્ય મંત્રી પ્રદિપ સિંહ જાડેજા હાજર રહેલ. ગુજરાત સરકાર દ્વારા વિવિધ કલ્યાણકારી યોજનાઓ ચલાવવામાં આવે છે, જેમાં ૭૨.૦૦ લાખથી વધુ રેશનકાર્ડ હોલ્ડરોના રૂ. ૩.૮૪ કરોડથી વધુ લાભાર્થીઓને ૧૭૦૦૦ થી વધુ સસ્તા અનાજની દુકાનો મારફતે અનાજ, તેલ, ચોખા, દાળ, ખાંડ જેવી ખાદ્ય ચીજવસ્તુઓનું વિતરણ કરવામાં આવે છે. તદ્ઉપરાંત ૩૩૦૦૦ થી વધુ સ્કૂલોમાં ૩૮.૪૨ લાખ બાળકોને મધ્યાહ્ન ભોજન યોજના હેઠળ ભોજન પૂરું પાડવામાં આવે છે. આમ, સરકારની વિવિધ કલ્યાણકારી યોજનાઓમાં લાભાર્થીઓને ગુણવત્તાયુક્ત ખાદ્ય તેલ, કઠોળ, અનાજ, ખાંડ મળી રહે તે આશયથી દેશમાં સૌપ્રથમવાર નિયામક, ન્યાય સહાયક વિજ્ઞાનની કચેરી, ગાંધીનગર ખાતે ગુજરાત રાજય નાગરિક પુરવઠા નિગમના સહયોગથી "ફૂડ રીસર્ચ લેબોરેટરી"ની શરૂઆત કરવામાં આવેલ છે. આ લેબોરેટરીમાં જુદીજુદી આવશ્યક ચીજવસ્તુઓની ચકાસણી કરવામાં આવશે અને આ પરીક્ષણમાં ખાદ્ય પદાર્થો ઇન્ડિયન સ્ટાન્ડર્ડ તેમજ GSCSC અને FSSAIના ધારા-ધોરણ મુજબ સેમ્પલ ગુણવત્તા ધરાવે છે કે કેમ? તેની ચકાસણી કરવામાં આવશે જો આવા ખાદ્ય પદાર્થો આ કસોટીમાંથી પાસ થાય તો જ આવી ખાદ્યવસ્તુઓની સરકાર ખરીદી અને વિતરણ કરશે.